**25 МАРТ 2025 г.**

**Наказателно дело от общ характер №816/2024 година – 10:30 часа**

На 25.03.2025 година се проведе насроченото разпоредително съдебно заседание по наказателно дело №816/2024 година, образувано срещу две обвиняеми с инициали **Е.И.Г.**, от град Левски, родена 2002 година и **С.Г.С.**, от град Червен бряг, родена 1986 година.

Двете са обвинени в това, че на 09.01.2024 година в град Червен бряг, като съизвършители отнели чужда дебитна карта и изтеглили от нея, без съгласието на титуляра, общо сумата от 1500 лева. С дебитната карта са се сдобили като обвиняемата С.Г.С. незабелязано бръкнала в чантата на съпругата на титуляра на картата. От там взела портмонето й с пари в брой и въпросната дебитна карта. Още същия ден изтеглили сумите и си поделили парите.

На следващия ден извършителите били установени. Подсъдимите са с чисто съдебно минало и са възстановили щетите от престъплението в почти пълен размер.

Съдебното заседание е второ разпоредително. В първото не се е дало ход на делото, тъй като едната подсъдима не е била редовно призована за датата.

В съдебното заседание отново не се е явила една от подсъдимите, която е била нередовно призована – не е намерена на известния на съда адрес в страната, за да й бъде връчена призовка, което е пречка за разглеждане на делото. Тъй като има данни, че същата е извън пределите на Република България, подсъдимата С.Т.С. е обявена за общодържавно и международно издирване, с цел установяване на адреса и местонахождението й, за да може да бъде редовно призована за следващото съдебно заседание. Делото е насрочено за 28.05.2025 година.

**Наказателно дело от общ характер №849/2024 година – 14:00 часа**

На 25.03.2025 година, състав на Плевенски окръжен съд разгледа наказателно дело №849/2024 година, образувано срещу **Ц.Т.И.**, роден 1984 година, от село Реселец, област Плевен.

Подсъдимият е обвинен в това, че на 21.04.2024 година, в село Реселец, опитал умишлено да умъртви Г.Р.Р. от същото село. Деянието е извършено по хулигански подбуди. Подсъдимият и пострадалият се срещнали случайно в магазин за хранителни стоки в селото. Там започнала свада между тях, провокирана от държането на подсъдимото лице. Двамата се сдърпали пред магазина и тогава Ц.И. извадил нож, с който нанесъл удари на пострадалото лице – в гърдите и в корема. Подсъдимият е опитал да отнеме живота на Г.Р., но опитът останал недовършен, по независещи от дееца причини.

Подсъдимият е с лоши характеристични данни и с предишни осъждания.

За повдигнатото обвинение, законът предвижда наказание от 15 до 20 години лишаване от свобода, доживотен затвор или доживотен затвор без право на замяна.

Разпоредителното съдебно заседание е проведено и делото е отложено за разглеждане по общия ред, с разпит на всички лица от списъка към обвинителния акт. Следващото съдебно заседание ще се проведе на 14.04.2025 година.

**Връзки с обществеността 25 март 2025 г.**

**e-mail:** **os\_press@abv.bg**